**NÁRODNÁ RADA SLOVENSKEJ REPUBLIKY**

**VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1539/2021

**636a**

### S p r á v a

**Ústavnoprávneho výboru Národnej rady Slovenskej republiky o prerokovaní vládneho návrhu zákona o disciplinárnom poriadku Najvyššieho správneho súdu Slovenskej republiky a  o  zmene a doplnení niektorých zákonov (disciplinárny súdny poriadok) – tlač 636 v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky podáva Národnej rade Slovenskej republiky podľa zákona Národnej rady Slovenskej republiky č. 350/1996 Z. z. o  rokovacom poriadku Národnej rady Slovenskej republiky v znení neskorších predpisov správu o prerokovaní vládneho návrhu **zákona o disciplinárnom poriadku Najvyššieho správneho súdu Slovenskej republiky** a  o  zmene a doplnení niektorých zákonov (disciplinárny súdny poriadok) – tlač 636.

I.

Národná rada Slovenskej republiky uznesením č. 906 zo 16. septembra 2021 pridelila vládny návrh zákona o disciplinárnom poriadku Najvyššieho správneho súdu Slovenskej republiky a  o  zmene a doplnení niektorých zákonov (disciplinárny súdny poriadok) – tlač 636 na  prerokovanie Ústavnoprávnemu výboru Národnej rady Slovenskej republiky, a to aj ako gestorskému výboru a určila lehotu na jeho prerokovanie v druhom čítaní.

**II.**

Poslanci Národnej rady Slovenskej republiky, ktorí nie sú členmi výboru, ktorému bol návrh zákona pridelený, neoznámili v určenej lehote výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh **zákona o disciplinárnom poriadku Najvyššieho správneho súdu Slovenskej republiky** a  o  zmene a doplnení niektorých zákonov (disciplinárny súdny poriadok) – tlač 636 Ústavnoprávny výbor Národnej rady Slovenskej republiky prerokoval a odporúčal ho Národnej rade Slovenskej republiky uznesením č. 355 zo 14. októbra 2021 **schváliť.**

IV.

Z uzneseniaÚstavnoprávnehovýboruNárodnej rady Slovenskej republiky pod bodom III. tejto správy vyplývajú tieto pozmeňujúce a doplňujúce návrhy:

1. **K čl. I**

V čl. I § 10 ods. 4 písm. c) sa vypúšťajú slová „a spĺňa podmienky podľa § 7 písm. a) a b)“.

Odstraňuje sa duplicita sa navrhovaným ustanovením § 10 ods. 4. písm. h) a i).

**Ústavnoprávny výbor NR SR**

**Gestorský výbor odporúča schváliť.**

1. **K čl. I**

V čl. I § 10 ods. 4 písm. i) sa slová „ktorému komu nebolo“ nahrádzajú slovami „ktorému nebolo“.

Vypustenie nadbytočného slova.

**Ústavnoprávny výbor NR SR**

**Gestorský výbor odporúča schváliť.**

1. **K čl. I**

V čl. I § 19 ods. 2 sa slová „určitého disciplinárneho opatrenia“ nahrádzajú slovami „navrhovaného disciplinárneho opatrenia“.

Nakoľko návrh na začatie disciplinárneho konania musí obsahovať aj návrh na uloženie konkrétneho disciplinárneho opatrenia (čl. I § 19 ods. 1) je potrebné pri opisu skutku odôvodniť konkrétne navrhované disciplinárne opatrenie.

**Ústavnoprávny výbor NR SR**

**Gestorský výbor odporúča schváliť.**

1. **K čl. I**

V čl. I § 28 ods. 1 sa slová „osoby podľa § 23“ nahrádzajú slovami „príslušné osoby podľa § 23“.

Precizuje sa ustanovenie ktoré konkrétne osoby sa majú upovedomiť o nariadení ústneho pojednávania.

**Ústavnoprávny výbor NR SR**

**Gestorský výbor odporúča schváliť.**

1. **K čl. I**

V čl. I § 36 ods. 2 sa slová „osoby podľa § 23“ nahrádzajú slovami „príslušné osoby podľa § 23“.

Precizuje sa ustanovenie ktoré konkrétne osoby sa majú upovedomiť o vydaní disciplinárneho rozhodnutia.

**Ústavnoprávny výbor NR SR**

**Gestorský výbor odporúča schváliť.**

1. **K čl. I**

V čl. I § 41 sa slová „Návrh na dočasné pozastavenie“ nahrádzajú slovami „Rozhodnutie o  návrhu na dočasné pozastavenie“ a za slovo „je“ sa vkladá slovo „návrh“.

Znenie sa zosúlaďuje s platným znením § 122 zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov, a teda doručovať sa má rozhodnutie a návrh.

**Ústavnoprávny výbor NR SR**

**Gestorský výbor odporúča schváliť.**

1. **K čl. I**

V čl. I § 45 ods. 2 sa slová „§ 28 ods. 2“ nahrádzajú slovami „§ 38 ods. 2“.

Oprava nesprávneho vnútorného odkazu.

**Ústavnoprávny výbor NR SR**

**Gestorský výbor odporúča schváliť.**

1. **K čl. V**

V čl. V sa vkladá nový bod 1, ktorý znie:

„1. V § 11a ods. 3 prvej vete sa bodka na konci nahrádza bodkočiarkou a pripájajú sa tieto slová: „predseda krajského súdu môže podľa odseku 2 zmeniť okresný súd, na ktorom vykonáva hosťujúci sudca funkciu sudcu pred skončením výkonu funkcie sudcu na pôvodne určenom okresnom súde len vo výnimočných prípadoch, ak to vyžaduje zabezpečenie činnosti okresného súdu v obvode krajského súdu.“.“.

Nasledujúce body sa primerane prečíslujú.

Ustanovenie nadobudne účinnosť 1. decembra 2021, čo sa zohľadní v ustanovení o účinnosti.

Vzhľadom na požiadavky aplikačnej praxe sa navrhuje umožniť zmenu miesta výkonu funkcie sudcu aj pred jeho skončením zo  zákona, ak to vyžaduje mimoriadna situácia v rámci obvodu krajského súdu.

**Ústavnoprávny výbor NR SR**

**Gestorský výbor odporúča schváliť.**

1. **K čl. V**

V čl. V sa za bod 21 vkladá nový bod 22, ktorý znie:

„22. V § 135 sa slová „písm. c)“ nahrádzajú slovami „písm. d)“.“.

Nasledujúce body sa primerane prečíslujú.

Ustanovenie nadobudne účinnosť 1. decembra 2021, čo sa zohľadní v ustanovení o účinnosti.

Ide o opravu nesprávneho vnútorného odkazu v platnom znení §  135 zákona o sudcoch a prísediacich.

**Ústavnoprávny výbor NR SR**

**Gestorský výbor odporúča schváliť.**

1. **K čl. VI**

V čl. VI bode 15 § 187 odsek 2 znie:

„(2) Ustanovenie odseku 1sa nevzťahuje na hlavného európskeho prokurátora a  európskeho prokurátora a ani na európskeho delegovaného prokurátora pri plnení povinností európskeho delegovaného prokurátora podľa osobitného predpisu.2)“.

Pre odstránenie akýchkoľvek výkladových pochybností sa navrhuje v odseku 2 výslovne uviesť aj európskeho delegovaného prokurátora pri výkone jeho pôsobnosti podľa nariadenia Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry v  platnom znení.

**Ústavnoprávny výbor NR SR**

**Gestorský výbor odporúča schváliť.**

1. **K čl. VI**

V čl. VI bode 28 sa slová „štvrtý až“ nahrádzajú slovami „piaty až“.

Legislatívno-technická oprava nesprávneho označenia dielu, ktorý sa má prečíslovať.

**Ústavnoprávny výbor NR SR**

**Gestorský výbor odporúča schváliť.**

1. **K čl. VII**

V čl. VII sa za bod 3 vkladá nový bod 4, ktorý znie:

„4. V § 27fa ods. 6 sa vypúšťajú slová „druhej vety“.“.

Nasledujúce body sa primerane prečíslujú.

Ustanovenie nadobudne účinnosť 1. decembra 2021, čo sa zohľadní v ustanovení o účinnosti.

Zavádza sa právna úprava, ktorá umožní len raz odmietnuť voľné miesto hosťujúceho sudcu. Každé ďalšie odmietnutie ponúknutého voľného miesta hosťujúceho sudcu bude mať za  následok vyradenie kandidáta z databázy kandidátov na  funkciu sudcu.

**Ústavnoprávny výbor NR SR**

**Gestorský výbor odporúča schváliť.**

1. **K čl. VII**

V čl. VII sa za bod 7 vkladá nový bod 8, ktorý znie:

„8. Za § 34 sa vkladá § 35, ktorý vrátane nadpisu znie:

„§ 35

Prechodné ustanovenia k úpravám účinným od 1. decembra 2021

Ustanovenie § 27fa ods. 6 v znení účinnom od 1. decembra 2021 sa vzťahuje na kandidáta na funkciu sudcu zaradeného do databázy kandidátov na funkciu sudcu k 30. novembru 2021, ktorý po 1. decembri 2021 neudelí súhlas s vymenovaním do funkcie sudcu a  s pridelením na voľné miesto hosťujúceho sudcu.“.“.

Nasledujúce body sa primerane prečíslujú.

Ustanovenie nadobudne účinnosť 1. decembra 2021, čo sa zohľadní v ustanovení o účinnosti.

Zavádzané prechodné ustanovenie nadväzuje na vecnú zmenu §  27fa ods. 6 a určuje, že pri jeho aplikácii sa odmietnutie voľného miesta hosťujúceho sudcu, ktoré sa udialo pred  účinnosťou zákona neberie do úvahy.

**Ústavnoprávny výbor NR SR**

**Gestorský výbor odporúča schváliť.**

Gestorský výbor **odporúča hlasovať** **spoločne** o  uvedených pozmeňujúcich a doplňujúcich návrhoch (body 1 až 13), **s odporúčaním schváliť.**

V.

Ústavnoprávny výbor Národnej rady Slovenskej republiky ako gestorský výbor **odporúča Národnej rade Slovenskej republiky** vládny návrh zákona o disciplinárnom poriadku Najvyššieho správneho súdu Slovenskej republiky a  o  zmene a doplnení niektorých zákonov (disciplinárny súdny poriadok) – tlač 636 **schváliť** ako celok,v znení pozmeňujúcich a doplňujúcich návrhov uvedených v tejto správe.

**Správa Ústavnoprávneho výboru** Národnej rady Slovenskej republiky o prerokovaní

vládneho návrhu zákona o disciplinárnom poriadku Najvyššieho správneho súdu Slovenskej republiky a  o  zmene a doplnení niektorých zákonov (disciplinárny súdny poriadok) v druhom čítaní (tlač 636a) **bola schválená** uznesením Ústavnoprávneho výboru Národnej rady Slovenskej republiky č. 377 z 19. októbra 2021.

Týmto uznesením výbor zároveň poveril poslanca Národnej rady Slovenskej republiky **Dominika Drdula,** aby ako spoločný spravodajca na schôdzi Národnej rady Slovenskej republiky informoval o  výsledku rokovania výboru a pri rokovaní o vládnom návrhu zákona predkladal návrhy v  zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Milan Vetrák v. r.

predseda Ústavnoprávneho výboru

Národnej rady Slovenskej republiky

Bratislava 19. októbra 2021